Life Healthcare se inkomste styg, maar wins daal | Netwerk24
Deur Hanlie Stadler 24 Oktober 2019 13:26
Life Healthcare se totale inkomste het met tussen 7,9% en 10,3% tot so hoog as R25,9 miljard gestyg. Foto: Pixabay
Life Healthcare, een van die drie groot hospitaalgroepe in die land, gaan dalk dubbelsyfergroei in sy inkomste aankondig wanneer hy sy jaarresultate op 21 November uitreik.
Die private hospitale se totale inkomste, in sowel Suid-Afrika as oorsee, het met tussen 7,9% en 10,3% tot so hoog as R25,9 miljard gestyg vir die boekjaar tot einde September vergeleke met die vorige boekjaar.
Die inkomste uit Suid-Afrika alleen gaan met tussen 6,1% en 7,9% hoër wees vir ’n maksimum van R17,24 miljard. Die inkomste uit oorsese hospitale gaan met tussen 10% en 13,2% vir ’n maksimum van R6,182 miljard styg.
Life se genormaliseerde verdienste voor rente, belasting, waardeverminderings en afskrywings (ebitda) gaan ook styg, met tussen 0,4% en 5,4%.
Die ebitda-winsgrens daal egter tot nagenoeg 22,2% (2018: 23,6%). Life skryf dié daling toe aan groeistrategieë, insluitend die koste om sy radiologie-sake in Suid-Afrika uit te brei, om verpleegdienste te verbeter en om in data-ontleding te belê. Die groep belê ook heelwat in molekulêre skandeertegnologie, ’n vorm van skandering wat probleme met molekules en selle kan optel.
In Suid-Afrika en Botswana, waar Life altesame meer as 50 hospitale het, het die inkomste per pasiëntdag met nagenoeg 5,9% gegroei, hoewel die aantal pasiëntdae met net 0,8% gegroei het.
Teen 11:00 het Life Healthcare se aandeelprys met 1,5% tot R24,29 gedaal.
Meer oor: Life Healthcare | Hospitaalgroep | Resultate | Hospitaal | Mediese Sorg
Nuwe plan vir hospitaal-lisensies ‘dringend’
Hospitaal wil mense sonder medies só help